Dinakids, el programa de participació activa dels menors de primària, inicia les reunions
29 d’octubre 2019

![](/media/jrwmonbw/35c_dinak.jpg)  
  

El programa Dinakids, un dels grups de participació de la regidoria de Joventut i Infància, ja ha començat les seues reunions tant en el Casal Jove del Port de Sagunt com en el Mario Monreal de Sagunt. Es tracta d'un espai on els xiquets/es de primària, de 3r a 6é curs, aprenen a debatre i proposen iniciatives en les àrees que els afecten directament, principalment pel que fa a polítiques de joventut.

  

Per a enguany, s'han apuntat 70 xiquets i xiquetes, 10 al nucli històric i 60 al Port de Sagunt, i compten amb quatre monitors per a dinamitzar este programa que es va inicar en 2016 i que forma part de l'activitat que la regidoria ve desenvolupant en els últims anys per a consolidar-se com a Ciutat Amiga de la Infància, un reconeixement que té Sagunt i que UNICEF atorga a aquells municipis que destaquen en les seues bones pràctiques cap als menors.

  

Segons declara el regidor de Joventut i Infància, Guillermo Sampedro, «**continuem treballant per a consolidar-nos com a Ciutat Amiga de la Infància amb l'exigència que existisquen òrgans de participació activa i que l'Ajuntament es faça ressò de les demandes i necessitats del col·lectiu. Des del departament realitzem, de manera continuada, una labor especial de reivindicació de l'apoderament de les persones jóvens, donant-les un protagonisme actiu tant en el disseny com en l'execució de les polítiques que els afecten, mitjançant la seua corresponsabilitat i participació**».

  

Sampedro ha explicat que els grups de treball com Dinakids són fonamentals per a la regidoria de Joventut, ja que són els xiquets i xiquetes els que millor coneixen la seua situació i els seus problemes. Es tracta d'un espai obert, participatiu i flexible, on els menors poden opinar i tindre veu i vot sobre aquells temes municipals que afecten a la infància, com l'elaboració del Pla d'Infància, el desenvolupament dels seus drets com a menors o altres aportacions sobre necessitats o canvis per a millorar el municipi.

  

Dinakids oferix als menors de 8 i 11 anys un espai on aprenen a debatre, opinar i escoltar a través del joc i dinàmiques de grup, adquirint uns valors cívics i solidaris que els ajuden a assumir el paper protagonista que els correspon. Este espai per a xiquets i xiquetes de primària es reunix els dissabtes a la vesprada des d'octubre fins a maig.

*   [](http://www.facebook.com/sharer.php?u=https://aytosagunto.es/va/actualitat/dinakids-el-programa-de-participacio-activa-dels-menors-de-primaria-inicia-les-reunions/ "Facebook")
*   [](http://twitter.com/share?url=https://aytosagunto.es/va/actualitat/dinakids-el-programa-de-participacio-activa-dels-menors-de-primaria-inicia-les-reunions/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/dinakids-el-programa-de-participacio-activa-dels-menors-de-primaria-inicia-les-reunions/ "Linked In")
*   [](mailto:?body=https://aytosagunto.es/va/actualitat/dinakids-el-programa-de-participacio-activa-dels-menors-de-primaria-inicia-les-reunions/)